जी हाँ, बिलकुल इ’यां गै जकीन कीता लोड़दा जे जिगरी पनछान बी कुतै न कुतै जरूर ऐ। नेईं तां अज्जै तगर एह् शब्द माह्‌नू दी ज़ैह्‌नी डायरी चा कदूं दा गे-गुआचे दा होंदा। इस पनछानै दा सिद्दा सरबंध दिल ते जिगर कन्नै होंदा ऐ ते एह्‌दे बीऽ मनै च फुटदे गै माह्‌नू दुनिया दे तान्ने-मीह्ने जां धैंको रौले-शा गै बेन्याज़ नेईं होंदा, समझो तां अपना अस्तित्व गै भुल्ली-भलाई जंदा ऐ। उसी अपने पछानुऐ दे रंग-रूप जां गुण-अवगुण, कन्नै छिंडे दा बी बाह्-वास्ता जां बैर-बरोध नेईं रौंह्दा। जि’यां ‘क़ैस’ गी जदूं कुसै आक्खेआ जे भाई तेरी ‘लैला’ ते इकदम काली-कलूटी ऐ तां ओह् अज्जै दे किश मजनुएं साईं उसी मारा पौने दी बजाए हस्सियै बोल्लेआ-“मेरी लैला दा रूप मेरी नज़रें कन्नै दिक्खो।” ते इ’यां गै जिसलै लैला गी कुसै चुब्भ कराई जे ओह्‌दा कैस इकदम पागल ऐ तां गै ते गली बजार उसी ब’ट्‌टे ब’रै करदे न, तां सुनियै लैला नै परता देने दी बजाए सारे झक्क-परदे बिलङा बाहे ते अपने पछानुऐ पर होने आह्‌ली पत्थरें दी बरखा अपने नाज़क जुस्से पर सैह्‌न करनी मनासब समझी।